Skoot en toe: 'Pa, ek's geskiet, ek's geskiet' | The new South Africa
Skoot en toe: 'Pa, ek's geskiet, ek's geskiet'
Posted on October 9, 2008 by rudiprinsloo
Oct 08 2008 09:57:56:320PM – (SA)
Die eienaar van 'n ambulansdiens is gistermiddag, enkele ure voordat hy en sy vrou hul 12 jaar oue huweliksbeloftes sou hernieu, ernstig in 'n rooftog in Pretoria beseer.
Mnr. Kobus Bester (38), eienaar van Best Care-ambulansdienste, is by sy huis in Robinsonstraat, Mountain View, in die regtersy geskiet en die koeël is by sy linkersy uit.
Hy het gistermiddag 'n noodoperasie in die Eugène Marais-hospitaal ondergaan en is in die waakeenheid.
Sy vrou, Elize (35), was by die haarsalon toe sy gehoor het haar man is geskiet.
Sy was besig om haar hare gereed te kry vir die plegtigheid wat die aand by die Onderstepoort-onthaalsaal sou plaasvind.
Hulle was gister 12 jaar lank getroud.
Mnr. Jacobus van Dyk (63), Bester se stiefpa, het gesê hy en mnr. Bester het kort voordat die voorval plaasgevind het, 'n "klein Klipdrift-brandewyn" geniet.
"Ons het klaar gedrink en toe sê ek vir hom ek gaan 'n bietjie lê. Hy het gesê hy gaan bad.
"Ek is toe na my woonstel agter in die erf en ek was skaars in my woonstel toe ek 'n skoot hoor afgaan. Kobus het geskreeu: 'Pa, ek is geskiet, ek is geskiet'," het Van Dyk vertel.
Hy het gesê me. Leah Kekana (35), die huiswerker wat in daardie stadium ook agter in die erf was, het ook groot geskrik.
"Ek het Leah saam met my by die agterdeur ingedruk en toe hardloop ek vorentoe. Nou ja, ek was sonder my rewolwer en ek kon niks doen nie.
"Toe sien ek Kobus. Ek het hom gegryp en op die bank neergelê en die polisie gebel."
Volgens Van Dyk het mnr. Bester gesê net toe hy wou gaan bad, het hy 'n geraas buite by sy bakkie gehoor. Toe hy gaan ondersoek instel, het die rowers hom geskiet.
"Sulke goed moet koerante toe gaan sodat die wêreld kan sien wat hier in die land aangaan," het Van Dyk gesê.
Mev. Bester het gesê die plegtigheid is vir eers afgestel en hulle het die sowat 70 gaste wat genooi is, reeds in kennis gestel.
Die trourok is ook teruggeneem na die winkel waar mev. Bester dit gehuur het.
Kapt. Bonginkosi Msimango, polisiewoordvoerder, het gesê die polisie het met behulp van 'n helikopter een verdagte aangekeer.